આ પ્રકારના સૂચનને પગલે જ કદાચ પૌરાણિક સ્ત્રીઓ ગર્ભમાં જ કન્યા ભ્રુણ હત્યા કરવા કે પછી ગર્ભમાંની પુત્રીને પુત્રમાં ફેરવવા માટે ઔષધિના અખતરા કરતી. પદ્મપુરાણમાં આ સંદર્ભમાં એક કથા જોવા મળે છે. એ મુજબ, એક બ્રાહ્મણ ધનના લોભથી સ્ત્રીઓને ગર્ભ રહે તેવું અને ગર્ભપાત માટેનું ઔષધ પણ આપતો. એક વાર કોઈ ગર્ભવતી સ્ત્રીએ પૂછ્યું કે, મને પુત્ર થશે કે પુત્રી? બ્રાહ્મણે કહ્યુંઃ નને કન્યા થશે. એટલે એ સ્ત્રી કહેવા લાગી કે, મને છ પુત્રી છે. અને તમે કહો છો કે તને સાતમી પુત્રી થશે. તો એ સાતમી દીકરી જીવે નહિ એું તમે કરો. મારા પ્રાણનો નાશ કરનારી કન્યાને હું જન્મ નહિ આપું. એથી બ્રાહ્મણે કહ્યું, હું તને પુત્ર થાય એવું ઔષધ પ્રસૂતિ સમયે આપીશ. એટલે પેલી સ્ત્રીએ બ્રાહ્ળને ચાર તોલા સોનું આપ્યું. અને ઘેર ગઈ. બ્રાહ્મણ ચિંતિત થઈ ગયો. એને કાંઈ પુત્રીને પુત્રમાં ફેરવવાનો કરતબ આવડતો નહોતો. એટલે ચાર તોલા સોનાની લાલચમાં તેણે પેલી સ્ત્રીને ગર્ભપાત કરનારું ઔષધ આપ્યું. પરિણામે પેલી સ્ત્રીને ત્રીજે મહિને જ ગર્ભપાત થઈ ગયો. એ સ્ત્રીના ગર્ભમાં પુત્રી હતી કે નહિ એ તો ખબર નથી, પણ એને સાતમી દીકરી જોઈતી નહોતી એ સ્પષ્ટ છે. એટલે જ એ કન્યા ભ્રુણહત્યા કરવા તૈયાર થઈ હતી!